Jesus kashkan chay runakunata yachachishpa willarkansapa:
—Ñukaka tukuy runakunapa lusninshinami kani.
Ñukata katiwashpaykichi manana tutapishinanachu purinkichi.
Katiwaptikichi yachachiykichi allita rurashpa Tata Dioswan luspishina kawsanaykichipa.
Chashna Jesus willaptinkuna fariseo runakunaka willarkansapa:
—Kikikilla rimaykanki lus kanaykita.
Kanlla chayta rimaptiki mana kreyiykisapachu.
Chaypina Jesuska willarkansapa:
—Kankunaka mana yachankichichu maymantami shamushkani nima maymanmi rini nishpa.
Ñukaka allita yachani maymantami shamushkani maymanmi rini nishpa.
Chayrayku kikinipa rimanaynika allimi.
Kankuna kikikichipa yuyaynikichillamanta chatawayllapi purinkichi.
Ñukaka manami kankunashinachu ni pita chataykani.
Ñukaka chatakushpaynika kuskanpi chatakuni.
Mana sapallaynillachu chatakuni.
Kachamuwak Tatayni Dioswan pakta chatakuni.
Kankunapa killkaduykichipi yachachishunkichi:
Suk runa suk mana alli rurak runata kankunapi chataptin sukllalla chatakuk runata ama kreyiychichu.
Ishkay runakuna idenllata chatakuptinkuna chaypira kreyiychi.
Ñuka rimani alli yachachikuk kanaynita.
Chaymanta kachamuwak Tataynipish idenllata riman.
Chashna Tatayniwan ñuka idenllata yachachikuptinikuna kankuna kreyiwanaykichi tiyan.
Chashna Jesus willaptinkuna chay runakunaka tapurkansapa:
—¿Maypití tataykika?
Chaypina Jesuska aynirkansapa:
—Kankunaka ñukata manami riksiwankichichu.
Nima Tataynitapish riksinkichichu.
Ñukata riksiwashpaykichika Tataynitapish riksinkichiman.
Jesus chaykunata yachachikurkan Tata Diospa wasinpi ofrendakuna churanankuna kajonkunapa ladunpi.
Chashna yachachikuptinpish manara ni pi animukurkanrachu apiyta manara oran kaptin.
Chashna manara apiyta animukuptinkunara Jesuska kashkan yachachikushpa willarkansapa:
—Ñukaka kankunamanta anchusha.
Chashna anchuptini maskawankichi.
Kankunaka mana kreyiwashpaykichika uchaykichipi wañunkichi.
Chayrayku mana atipankichichu chay rinayniman chayayta.
Chashna Jesus rimaptin chay runakunaka willanakurkansapa:
—Ichará kikin wañuchinakunayan.
Chayrayku willawanchisapa mana atipananchikunata chay rinanman chayayta.
Chashna willanakuptinkuna Jesuska willarkansapa:
—Kankuna kay allpallapi wañuk runakuna kankichi.
Ñuka sielumanta shamushkani.
Kankuna uchalla runakuna kankichi.
Ñukaka manami kankunashina ucha rurak runachu kani.
Chayrayku willashkaykichina uchaykichirayku wañunaykichita.
Ñuka Tata Diosmanta shamudu runa kanaynita mana kreyiptikichi uchaykichipi wañunaykichi tiyan.
Chashna Jesus yachachikuptin chay chiknik runakuna tapurkansapa:
—¿Pití kanki?
Chaypina Jesuska aynirkansapa:
—¿Imapatí kashkan tapuwankichi?
Kallarinanmantapacha willashkaykichina.
Tiyanra aypa layata willanaynipa aypa mana alli rurashkaykichita chatanaynipa.
Kankuna mana kreyiwaptikichipish kachamuwak Tatayni yachachiwashkanta kankunata yachachiykaykichi.
Payka sukaman allima kashpa mana nima llullakunchu.
Chashna Jesus allita yachachiptinkunapish chay chiknik runakunaka mana entiendirkansapachu Tatan Diosmanta shamushkanta.
Chayrayku Jesuska willarkansapa:
—Kankuna suk kruspi chakatawashpaykichira yachankichi sielumanta shamudu runa kanaynita.
Ñuka mana kikinipa yuyayninitachu rurashpa kawsani.
Tata Dios yachachiwashkanllatami yachachiykaykichi.
Kachamuwak Tatayni ñukawan tantalla kawsan.
Payka manami sakiwanchu paypa munananllata ruraptini.
Chashna Jesus yachachikuptinna aypa runakuna kreyirkansapa Tata Diosmanta shamudu runa kananta.